L’IES Vicent Andrés Estellés, d’intercanvi lingüístic amb l’IES Altaia d’Altea
2025-07-24

El passat 30 de maig, l’IES Vicent Andrés Estellés de Burjassot va rebre la visita de l’alumnat de 1r de Batxillerat de l’IES Altaia d’Altea. El motiu de la trobada és que tots dos centres estan immersos en el projecte d’intercanvi lingüístic “Entre l’horta i una badia”, una iniciativa intercentres que, en aquest cas, connecta a dos grans escriptors com són Vicent Andrés Estellés, poeta natural de Burjassot i Carmelina Sánchez-Cutillas, escriptora que, encara nascuda a Madrid, va passar la major part de la seua vida a Altea.

Després de donar la benvinguda a l’institut convidat, en la Sala d’actes del Vicent Andrés Estellé es va organitzar un col·loqui amb l’assistència de Luis del Romero Sánchez-Cutillas , fill de Carmelina Sánchez-Cutillas, el qual va explicar als presents nombroses curiositats sobre l’escriptora. A continuació, el departament de Valencià va organitzar un joc per diverses zones de Burjassot a través del qual, l’alumnat participant havia de resoldre una sèrie de proves relacionades amb el projecte lingüístic. Al migdia, el dia d’intercanvi va continuar amb música, gràcies a l’actuació de joves músics de l’institut, participants en el projecte ‘Rapsodes’. La jornada va finalitzar amb un multitudinari dinar al Parc de la Granja concloent així un dia de germanor i bon rotllo entre tots aquests estudiants, que es repetirà el 12 de juny, quan els de Burjassot visiten Altea.